CELEX: 
Language: el
Date: 2017-08-21 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κατ’ εξουσιοδότηση κανονισμού (ΕΕ) 2016/1237 όσον αφορά τη φύση και το είδος των προς κοινοποίηση πληροφοριών για τα πιστοποιητικά στον τομέα του ρυζιού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               H μεταρρύθμιση της κοινής γεωργικής πολιτικής (ΚΓΠ) του 2013 επιβεβαίωσε ότι το καθεστώς των πιστοποιητικών εισαγωγής και εξαγωγής του γεωργικού τομέα, ως μέσο για την παρακολούθηση των εμπορικών ροών, θα πρέπει να συνεχίσει να χρησιμοποιείται κυρίως ως απαίτηση διαχείρισης (και θα πρέπει να εφαρμόζεται με ευελιξία).
            
            
               Ως εκ τούτου, οι διατάξεις σχετικά με τους γενικούς κανόνες έκδοσης πιστοποιητικών επικαιροποιήθηκαν μετά τη μεταρρύθμιση και αντικατέστησαν τις προηγούμενες με τον κατ’ εξουσιοδότηση κανονισμό (ΕΕ) 2016/1237 και τον εκτελεστικό κανονισμό (ΕΕ) 2016/1239.
            
            
               Μεταξύ άλλων, ο κατ’ εξουσιοδότηση κανονισμός (ΕΕ) 2016/1237 περιλαμβάνει κατάλογο προϊόντων, μεταξύ των οποίων και το ρύζι, τα οποία υπόκεινται στην προσκόμιση πιστοποιητικού εισαγωγής ή/και εξαγωγής. Επίσης, καθορίζει τη φύση και το είδος των πληροφοριών που πρέπει να κοινοποιούν τα κράτη μέλη στην Επιτροπή. Για να συνεχιστεί η τρέχουσα πρακτική [σύμφωνα με το άρθρο 16 παράγραφος 1 στοιχείο α) σημείο i) και το άρθρο 16 παράγραφος 2 του κανονισμού (ΕΚ) αριθ. 1342/2003, που καταργήθηκαν με το άρθρο 11 παράγραφος 1 στοιχείο β) του κανονισμού (ΕΕ) 2016/1237] και να γίνεται χρήση των δεδομένων που συλλέγονται με τα πιστοποιητικά, ο κανονισμός (ΕΕ) 2016/1237 θα πρέπει να προσδιορίζει επίσης τη φύση και το είδος των πληροφοριών που πρέπει να κοινοποιούν τα κράτη μέλη όσον αφορά τις κοινοποιήσεις των ποσοτήτων ρυζιού για τις οποίες έχουν εκδοθεί πιστοποιητικά.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Κατά την περίοδο μεταξύ Ιουλίου 2014 και Ιουλίου 2015, οι διατάξεις σχετικά με τα πιστοποιητικά εισαγωγής και εξαγωγής, τις οποίες προέβλεπαν οι τότε υφιστάμενοι κανονισμοί της Επιτροπής, καθώς και τα ζητήματα που προέκυπταν απ’ αυτές συζητήθηκαν εκτενώς με τους εμπειρογνώμονες των κρατών μελών και οδήγησαν στη θέσπιση του κατ’ εξουσιοδότηση κανονισμού (ΕΕ) 2016/1237 και του εκτελεστικού κανονισμού (ΕΕ) 2016/1239. Το παρόν σχέδιο κατ’ εξουσιοδότηση πράξης αποβλέπει στην εναρμόνιση της υφιστάμενης πρακτικής όσον αφορά τις κοινοποιήσεις των ποσοτήτων ρυζιού για τις οποίες έχουν εκδοθεί πιστοποιητικά.
            
            
               Η Επιτροπή συζήτησε το σχέδιο κατ’ εξουσιοδότηση πράξης με εμπειρογνώμονες που διορίσθηκαν από τα κράτη μέλη στο πλαίσιο της ομάδας εμπειρογνωμόνων για την ΚΟΑ και έλαβε υπόψη τις απόψεις και θέσεις που εκφράστηκαν.
            
            
               Οι εμπειρογνώμονες του Ευρωπαϊκού Κοινοβουλίου ενημερώθηκαν σχετικά με τις εν λόγω συζητήσεις και προσκλήθηκαν στις συνεδριάσεις. Επιπλέον, το σχέδιο κατ’ εξουσιοδότηση κανονισμού υποβλήθηκε στον μηχανισμό υποβολής παρατηρήσεων.
            
            
               Διενεργήθηκε δημόσια διαβούλευση επί τέσσερεις εβδομάδες (06/06/2017 – 04/07/2017) μέσω του μηχανισμού υποβολής παρατηρήσεων σχετικά με το σχέδιο κατ’ εξουσιοδότηση κανονισμού και δεν ελήφθη καμία συνεισφορά κατά την περίοδο αυτή.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η κατ’ εξουσιοδότηση πράξη συμπληρώνει τον κανονισμό (ΕΕ) αριθ. 1308/2013 όσον αφορά τα πιστοποιητικά εισαγωγής και εξαγωγής. Ειδικότερα, με τη βασική πράξη εξουσιοδοτείται η Επιτροπή να εκδίδει κατ’ εξουσιοδότηση πράξεις όσον αφορά τη φύση και το είδος των προς κοινοποίηση πληροφοριών (άρθρο 223 παράγραφος 2 στοιχείο α)).
            
            
               Η κατ’ εξουσιοδότηση πράξη επιβεβαιώνει την πάγια πρακτική όσον αφορά τις κοινοποιήσεις των κρατών μελών προς την Επιτροπή σχετικά με τις ποσότητες του ρυζιού για τις οποίες έχουν εκδοθεί πιστοποιητικά.
            
            
               Τέλος, η κατ’ εξουσιοδότηση πράξη τροποποιεί τον ισχύοντα κατ’ εξουσιοδότηση κανονισμό (ΕΕ) 2016/1237 σχετικά με το σημείο αυτό.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 17.8.2017
            
            
               για την τροποποίηση του κατ’ εξουσιοδότηση κανονισμού (ΕΕ) 2016/1237 όσον αφορά τη φύση και το είδος των προς κοινοποίηση πληροφοριών για τα πιστοποιητικά στον τομέα του ρυζιού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου
                  1
               , και ιδίως το άρθρο 223 παράγραφος 2 στοιχείο α),
            
            
               Εκτιμώντας τα ακόλουθα:
            
            
               (1)Ο κατ’ εξουσιοδότηση κανονισμός (ΕΕ) 2016/1237
                  2
                της Επιτροπής συμπληρώνει τον κανονισμό (ΕΕ) αριθ. 1308/2013 όσον αφορά τις λεπτομέρειες εφαρμογής του συστήματος πιστοποιητικών εισαγωγής και εξαγωγής. Θεσπίζει επίσης τους σχετικούς κανόνες για το ρύζι και καθορίζει τη φύση και το είδος των πληροφοριών τις οποίες θα πρέπει να κοινοποιούν τα κράτη μέλη στην Επιτροπή.
            
            
               (2)Είναι σκόπιμο να περιληφθεί η υποχρέωση των κρατών μελών να κοινοποιούν στην Επιτροπή τις ποσότητες ρυζιού για τις οποίες έχουν εκδοθεί πιστοποιητικά, όπως προέβλεπαν οι προηγούμενοι κανονισμοί. 
            
            
               (3)Με την ευκαιρία της τροποποίησης του κατ’ εξουσιοδότηση κανονισμού (ΕΕ) 2016/1237 είναι σκόπιμο να εναρμονιστεί ο όρος που χρησιμοποιείται στο άρθρο 2 παράγραφος 2 στοιχείο γ) σημείο iii) του εν λόγω κανονισμού με την τελωνειακή ορολογία που χρησιμοποιείται στον ενωσιακό τελωνειακό κώδικα, με ακριβέστερη παραπομπή στις σχετικές διατάξεις του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου
                  3
               .
            
            
               (4)Συνεπώς, ο κατ’ εξουσιοδότηση κανονισμός (ΕΕ) 2016/1237 θα πρέπει να τροποποιηθεί αναλόγως.
            
            
               (5)Δεδομένου ότι ο βασικός λόγος τροποποίησης του κατ’ εξουσιοδότηση κανονισμού (ΕΕ) 2016/1237 είναι να επιβεβαιωθεί επισήμως η πάγια υποχρέωση κοινοποίησης και ότι απαιτείται να διασφαλιστεί η συνέχεια και η ασφάλεια δικαίου για τις κοινοποιήσεις που αφορούν το ρύζι, ο παρών κανονισμός θα πρέπει να αρχίσει να ισχύει την επομένη της ημέρας δημοσίευσής του,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κατ᾽ εξουσιοδότηση κανονισμός (ΕΕ) 2016/1237 τροποποιείται ως εξής:
            
            
               1) Στο άρθρο 2 παράγραφος 2 στοιχείο γ), το σημείο iii) αντικαθίσταται από το ακόλουθο κείμενο:
            
            
               «(iii) προϊόντα που υπόκεινται σε επιστροφή ή διαγραφή του ποσού των εισαγωγικών ή εξαγωγικών δασμών, όπως ορίζεται στον τίτλο III κεφάλαιο 3 τμήμα 3 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου*, για την οποία δεν έχει ληφθεί ακόμη οριστική απόφαση.
            
            
               -------
            
            
                * Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).»
            
            
               2) Στο άρθρο 8, παρεμβάλλεται το ακόλουθο στοιχείο εα) μετά το στοιχείο ε):
            
            
               «εα)όσον αφορά το ρύζι, τις ποσότητες που αναφέρονται στο άρθρο 19α του εκτελεστικού κανονισμού (ΕΕ) 2016/1239.» 
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 17.8.2017
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  ΕΕ L 347 της 20.12.2013, σ. 671.
               
               
                  
                     (2)
                  Κατ’ εξουσιοδότηση κανονισμός (ΕΕ) 2016/1237 της Επιτροπής, της 18ης Μαΐου 2016, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες εφαρμογής του καθεστώτος πιστοποιητικών εισαγωγής και εξαγωγής και τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά τους κανόνες σχετικά με την αποδέσμευση και την κατάπτωση των εγγυήσεων που κατατέθηκαν για τα πιστοποιητικά αυτά, για την τροποποίηση των κανονισμών (ΕΚ) αριθ. 2535/2001, (ΕΚ) αριθ. 1342/2003, (ΕΚ) αριθ. 2336/2003, (ΕΚ) αριθ. 951/2006, (ΕΚ) αριθ. 341/2007 και (ΕΚ) αριθ. 382/2008 της Επιτροπής και την κατάργηση των κανονισμών (ΕΚ) αριθ. 2390/98, (ΕΚ) αριθ. 1345/2005, (ΕΚ) αριθ. 376/2008 και (ΕΚ) αριθ. 507/2008 της Επιτροπής (ΕΕ L 206 της 30.7.2016, σ. 1).
               
               
                  
                     (3)
                  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).